b'\n_START_ARTICLE_\nEksistentiel psykologi\n_START_PARAGRAPH_\nEksistentiel psykologi eller eksistenspsykologi er en anerkendt retning inden for den moderne vestlige psykologi, der er forst\xc3\xa5r menneskets psykiske liv med udgangspunkt i dets eksistens._NEWLINE_Den eksistentielle psykologi blev grundlagt i Europa og USA i tiden f\xc3\xb8r og omkring Anden Verdenskrig. Den eksistentielle psykologi kan forst\xc3\xa5s som en udl\xc3\xb8ber af den eksistentielle filosofi, der fokuserer p\xc3\xa5 de psykiske sider af menneskets eksistens. Det vil sige, at den eksistentielle psykologi forst\xc3\xa5r menneskets psyke og psykiske lidelser med udgangspunkt i menneskets m\xc3\xa5de at tr\xc3\xa6de frem i verden og forholde sig til dets tilv\xc3\xa6relse p\xc3\xa5. Dermed bliver filosofiske begreber om fx valg, frihed, mening og angst relevante for den psykologiske forst\xc3\xa5else af menneskets tanker, f\xc3\xb8lelser og handlinger. Samtidig l\xc3\xa6gger den eksistentielle psykologi v\xc3\xa6gt p\xc3\xa5 temaer, der er s\xc3\xa6rligt v\xc3\xa6sentlige eller grundl\xc3\xa6ggende for menneskets psykiske eksistens som fx seksualitet, k\xc3\xa6rlighed og d\xc3\xb8d. For den eksistentielle psykologi spiller diagnoser i hovedreglen kun en underordnet rolle i forst\xc3\xa5elsen af menneskets lidelser, og der tages ofte helt afstand fra brugen af diagnoser. Samtidig forst\xc3\xa5s angst som er vilk\xc3\xa5r i stedet for som en sygdom, selv om der ogs\xc3\xa5 skelnes mellem eksistentiel angst og angstlidelser.\n_START_SECTION_\nDen eksistentielle psykologis id\xc3\xa9historie\n_START_PARAGRAPH_\nNogle af de tidlige eksistentielle psykologer var l\xc3\xa6gerne Viktor Frankl og Ludwig Binswanger. De mente begge to, at den vestlige psykologi var blevet for naturvidenskabeligt orienteret og havde mistet blikket for menneskets mulighed for at forholde sig til dets egen tilv\xc3\xa6relse. I efterkrigstiden stod den skotske psykiater Ronald D. Laing for at udbrede tilgangen i England, mens den amerikanske psykolog Rollo May var med til at udbrede den eksistentiel-humanitiske psykologi i USA som et modsvar til datidens fremherskende psykoanalyse og behaviorisme. May mente, at psykoanalysen og behaviorismen overs\xc3\xa5, at mennesket havde en grundl\xc3\xa6ggende frihed og dermed ogs\xc3\xa5 muligheder for at tr\xc3\xa6ffe valg ud over, hvad der var givet af arv og milj\xc3\xb8. Den eksistentiel-humanistiske psykologi var b\xc3\xa5de inspireret af den eksistentielle filosofi og den eksistentielle terapi fra Europa samt af den humanistiske psykologi fra USA.   _NEWLINE_Historisk set har den eksistentielle psykologi da ogs\xc3\xa5 b\xc3\xa5de udviklet sig i et t\xc3\xa6t samspil med den eksistentielle filosofi og den eksistentielle terapi . I dag omfatter omr\xc3\xa5det blandt andre navne som Irvin D. Yalom og Emmy van Deurzen\n_START_SECTION_\nEksistentiel psykologi i Danmark og Sverige\n_START_PARAGRAPH_\nI Danmark har den eksistentielle psykologi ikke mindst v\xc3\xa6ret repr\xc3\xa6senteret af den danske psykolog Bo Jacobsen, der blandt andet har udgivet b\xc3\xb8gerne Eksistensens psykologi fra 1998 og Livets dilemmaer - en invitation til eksistentiel psykologi fra 2009. Ogs\xc3\xa5 psykologen Bjarne Jacobsen har udgivet en bog med titlen Eksistentiel psykologi. Desuden har filosoffen Anders Dr\xc3\xa6by skrevet og redigeret flere b\xc3\xb8ger om eksistentiel psykologi og eksistentiel terapi._NEWLINE_I Sverige har den eksistentielle psykologi v\xc3\xa6ret mindst liges\xc3\xa5 udbredt som i Danmark og har blandt andet v\xc3\xa6ret repr\xc3\xa6senteret af Dan Stiwne.'